brandbeskyttende glas
Brandbeskyttende glas, glas med særlige krav til brandmodstandsevne. Glasset og evt. dets indbygning som termorude til konstruktioner består ud over af glas også af glasindfæstning med tilhørende ramme-/karmkonstruktion.
Brandbeskyttende glas findes i flere varianter afhængig af myndighedskravet til hhv. integritet (E), reduceret varmestråling (W) og isolering (I). Tidligere benyttedes betegnelserne flammestoppende (F), branddrøje (BD) og brandsikre (BS) (jf. brandklassifikation).
E-glas kan være trådglas, særlige borosilikatglas eller flerlagsglas, der skal sikre, at glasset bliver stående (integritet). Glas til EW- eller EI-konstruktioner er flerlagsglas, der ved brandpåvirkning skummer op, så glasset ud over at yde integritet også giver isolation og hindrer brandsmitte ved strålevarme. Se også glas.
Litteratur: "Glas og brand. Brandbeskyttende glas i bygningsdele", DBI vejledning 37 fra Dansk Brand- og sikringsteknisk Institut, nov. 2009.